VILNIUS. Súd v Litve vymeral vo štvrtok väzenské tresty vo výške štyroch rokov a deviatich mesiacov dvom Litovčanom.
Usvedčil ich zo špionáže pre Rusko, ktorému mali vyzradiť vojenské informácie, píše agentúra AFP.
Dvojica mužov, ktorých identifikovali len prostredníctvom iniciálok K.R. a J.M. sa podľa vyhlásenia súdu priznala k tomu, že Rusku odovzdala informácie o leteckej základni v meste Šiauliai v strednej časti Litvy, z ktorej operuje misia NATO Baltic Air Policing chrániaca vzdušný priestor pobaltských krajín.Prečítajte si tiež:Čítajte
Dvaja Litovčania sa podľa vyhlásenia súdu tajne stretli s ruskými špiónmi, a to buď "v Rusku alebo v iných krajinách".
Hovorca súdu Vytautas Jončas povedal tlačovej agentúre BNS, že konanie dvojice mužov bolo zosúladené, pričom jeden z nich informácie zbieral a druhý ich sprostredkovával Moskve.
Spolupracovať takto mali päť rokov. Proces s nimi prebehol za zatvorenými dverami.
Podľa správ miestnych médií pracoval jeden z usvedčených mužov v čase svojho zatknutia v decembri 2017 na zmienenej leteckej základni, zatiaľ čo druhý bol v predčasnej výslužbe.